**Nota informativă**

**la proiectul Hotărîrii Guvernului cu privire la prelungirea termenului de aplicare a unor norme, prevăzute de Legea nr. 69/2020 cu privire la instituirea unor măsuri pe perioada stării de urgență în sănătate publică și modificarea unor acte normative**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect al Hotărîrii Guvernului a fost elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalităţile urmărite** |
| La data de 21 mai 2020 Parlamentul a adoptat Legea nr.69 cu privire la instituirea unor măsuri pe perioada stării de urgenţă în sănătate publică şi modificarea unor acte normative.  Măsurile, prevăzute de Legea nr.69/2020, au aplicabilitate pe perioada stării de urgență în sănătate publică, declarate prin Hotărârea Comisiei Naţionale Extraordinare de Sănătate Publică nr.10 din 15 mai 2020 sau pe perioada termenelor prevăzute în legea respectivă.  Prin Hotărîrea Comisiei Naționale Extraordinare de Sănătate Publică nr.33 din 28 septembrie 2020 s-a decis abrogarea, începînd cu 1 octombrie 2020, a Hotărîrii Comisiei nr.10 din 15 mai 2020.  Astfel, proiectul Hotărîrii Guvernului a fost elaborat în temeiul art. XXIX alin.(2) din Legea nr.69/2020, care stabilește că Guvernul este în drept să decidă în privinţa prelungirii termenelor de aplicare a normelor prevăzute la art.II–VII, XVIII–XXI şi XXVI, dar nu mai mult decât cu 3 luni de la data ridicării stării de urgenţă în sănătate publică sau de la data expirării termenelor prevăzute în articolele respective.  În acest sens, prin prisma proiectului respectiv, se propune extinderea cu trei luni a termenului de aplicare a următoarelor măsuri:  1) achitarea de către angajatorul de la locul de serviciu/de muncă de bază a tuturor drepturilor salariale lucrătorilor medicali detașați în cadrul instituţiilor medico-sanitare publice spitaliceşti destinate internării pacienţilor care întrunesc criteriile definiţiei de caz pentru COVID-19 (art.IV din Legea nr.69/2020);  2) sporul lunar de compensare pentru munca prestată în condiții de risc sporit pentru sănătate (art.V din Legea nr.69/2020);  3) certificatele de origine preferențială a mărfurilor, prezentate în copii (pe hârtie sau în format electronic) sau autentificate cu semnătură electronică (prezentate în copii sau în original) au aceeași validitate ca și originalele acestora, în vederea confirmării originii mărfii (art.XVIII din Legea nr.69/2020);  4) facilități la aplicarea Legii nr. 131/2015 privind achizițiile publice (art. XX din Legea nr.69/2020);  5) plata în avans pentru achizițiile publice necesare prevenirii și controlului infecției COVID-19 (art. XXI din Legea nr.69/2020). |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul Hotărîrii Guvernului nu are drept scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul Hotărîrii Guvernului prevede prelungirea, pînă la 31 decembrie 2020 inclusiv, a termenului de aplicare a unor măsuri necesare prevenirii și controlului infecției COVID-19, și anume:  - menținerea achitării de către angajatorul de la locul de serviciu/de muncă de bază a tuturor drepturilor salariale lucrătorilor medicali detașați în cadrul instituţiilor medico-sanitare publice spitaliceşti destinate internării pacienţilor care întrunesc criteriile definiţiei de caz pentru COVID-19 (art.IV);  - menținerea dreptului la spor lunar de compensare pentru munca prestată în condiții de risc sporit pentru sănătate în mărime de pînă la un salariu de bază personalului Agenţiei Naţionale de Sănătate Publică, al instituţiilor/subdiviziunilor medicale din subordinea Ministerului Afacerilor Interne, a Ministerului Apărării, a Administraţiei Naţionale a Penitenciarelor şi a Serviciului de Informaţii şi Securitate al Republicii Moldova, antrenat nemijlocit în acţiuni de prevenire, control şi tratare a infecţiei COVID-19; în mărime de până la 50% din salariul de bază – personalului din centrele de plasament temporar pentru persoanele vârstnice şi cu dizabilităţi (copii, adulţi) din gestiunea Agenţiei Naţionale Asistenţă Socială;  - extinderea termenului aferent dreptului de a prezenta certificate de origine preferenţială a mărfurilor în copii (pe hârtie sau în format electronic) sau autentificate cu semnătură electronică (prezentate în copii sau în original), în vederea confirmării originii mărfii;  - extinderea termenului pentru unele norme legate de aplicarea Legii nr. 131/2015 privind achizițiile publice: reducerea termenelor generale în cadrul licitației deschise, licitației restrînse și cererii ofertei de prețuri, utilizarea procedurii de negociere fără publicarea prealabilă a anunțului de participare în cazurile de extremă urgență, majorarea pragurilor de aplicare a Legii nr. 131/2015, oferirea plății în avans pentru achizițiile publice necesare prevenirii și controlului infecției COVID-19. |
| **5. Fundamentarea economico-financiară** |
| Adoptarea proiectului de Hotărâre a Guvernului nu implică alocarea resurselor financiare suplimentare, implementarea acestuia fiind încadrată în cuantumul resurselor prevăzute în acest sens în bugetul de stat. |
| **6. Modul de încorporare a actului în cadrul normativ în vigoare** |
| Aprobarea acestui proiect nu va impune modificarea altor acte normative. |

**Viceprim-ministru,**

**Ministru al Finanțelor**  **Serghei PUȘCUȚA**